83
1 Usa ka awit. Ang salmo ni Asaf. O Dios, ayaw pagpakahilom! Ayaw kami pasagdi ug magpabilin nga dili mairog, O Dios. 2 Tan-awa, ang imong mga kaaway nagbuhat ug kasamok, ug kadtong nasilag kanimo mipataas sa ilang mga ulo. 3 Nag-abin sila batok sa imong mga katawhan ug nagsabot batok sa imong mga gipanalipdan. 4 Miingon sila, “Dali kamo, laglagon ta sila ingon nga nasod. Ug ang ngalan nga Israel dili na gayod mahinumdoman.” 5 Nagplano sila ug usa ka pamaagi; batok kanimo naghimo sila ug panag-abin. 6 Naglakip kini sa mga tolda ni Edom ug sa mga Ismaelinhon, ug sa mga katawhan sa Moab ug sa mga Hagarnon, nga nakig-abin uban sa 7 Gebal, sa Amonihanon, sa Amalekanhon; lakip usab niini ang Filistia ug ang mga lumulupyo sa Tiro. 8 Nakig-abin usab kanila ang Assyria; gitabangan nila ang mga kaliwat ni Lot. Selah 9 Buhata ngadto kanila ang sama sa gibuhat mo ngadto sa Midian, ug sama sa gibuhat mo sa Sisera ug sa Jabin didto sa Suba sa Kishon. 10 Nangahanaw sila didto sa Endor ug nahimong sama sa patambok sa yuta. 11 Himoa ang ilang kadagkoan nga mahisama kang Oreb ug Zeeb, ug ang tanan nilang mga prinsipe mahisama kang Zeba ug Zalmuna. 12 Miingon sila, “Kuhaon nato alang sa atong kaugalingon ang sibsibanan sa Dios.” 13 O akong Dios, himoa sila nga daw nagkatag nga abog, sama sa uhot nga gipalid sa hangin, 14 sama sa kalayo nga misunog sa lasang, ug sama sa kalayo nga misilaob sa kabukiran. 15 Gukora sila sa kusgan mong hangin, ug hadloka sila sa imong bagyo. 16 Pun-a ang ilang mga nawong sa kaulaw aron ilang pangitaon ang imong ngalan, O Yahweh. 17 Maulawan unta sila ug mangalisang sa walay kataposan; mangamatay unta sila nga walay dungog. 18 Unya masayod sila nga ikaw lang, O Yahweh, ang Labing Halangdon sa tibuok kalibotan.