38
1 Yahweh, ayaw ako badlonga sa imong kasuko; ayaw ako siloti sa imong kapungot. 2 Kay ang imong mga pana mitusok kanako, ug ang imong mga kamot miduot pag-ayo kanako. 3 Ang tibuok kung lawas nagsakit tungod sa imong kasuko; walay kaayohan sa akong mga bukog tungod sa akong sala. 4 Tungod kay mitabon kanako ang akong mga kasal-anan; ug palas-anon sila nga hilabihan kabug-at alang kanako. 5 Nadaot ug nabaho na ang akong mga samad tungod sa akong buangbuang nga mga sala. 6 Nagtikuko ako ug gibiaybiay sa matag adlaw; halos tibuok adlaw ako magbangotan. 7 Kay dinhi kanako, napuno ako sa kainit; walay kaayohan dinhi sa akong unod. 8 Naminhod na ang akong lawas ug hilabihan na ang akong pagkadugmok; nag-agulo ako tungod sa pag-antos sa akong kasingkasing. 9 Ginoo, nasabtan nimo ang gitinguha sa kinahiladman sa akong kasingkasing, ug ang akong mga pag-agulo wala matago gikan kanimo. 10 Ang akong kasingkasing nagbuto-buto, ang akong kusog nagkawala, ug mingitngit ang akong panan-aw. 11 Ang akong mga higala ug mga kauban naglikay kanako tungod sa akong kahimtang; ang akong mga silingan nagpalayo kanako. 12 Kadtong buot mopatay kanako naghimo ug lit-ag alang kanako. Kadtong nangandoy sa pagpasakit kanako nagsultig makadaot nga mga pulong, ug nagsultig mga malimbongong mga pulong sa tibuok adlaw. 13 Apan ako, sama sa bungol nga tawo nga dili gayod makadungog; sama ako sa amang nga dili gayod makasulti. 14 Sama ako sa tawo nga dili makadungog ug dili makatubag. 15 Magpaabot gayod ako sa imong tubag, Yahweh; Ginoo nga akong Dios. 16 Gisulti ko kini aron ang akong mga kaaway dili magbiaybiay kanako. Kung ang akong mga tiil madakin-as, maghimo silag makalilisang nga mga butang kanako. 17 Kay hapit ako madagma, ug anaa ako sa kanunayng kasakit. 18 Isugid ko ang akong kalapasan; may pagtagad ako sa akong sala. 19 Apan daghan kaayo ang akong mga kaaway; daghan kaayo kadtong sayop nga nagdumot kanako. 20 Ilang gibalosan og daotan ang maayo nga akong gibuhat kanila; giduot nila kanako ang mga pasangil bisan og naningkamot ako sa pagbuhat og maayo. 21 Ayaw ako biyai, Yahweh; nga akong Dios, ayaw palayo kanako. 22 Dalia ang pagtabang kanako, Ginoo, nga akong manluluwas.